**// KVALIFIKASJONSGRUNNLAG**

***NAV IT***

**Konkurransepreget dialog**

***(FOA DEL III)***

***Dette dokumentet besvares i forbindelse med prekvalifisering til konkurranse***

***20-6572 Managed Security Service***

**INNHOLD**

1 Informasjon om anskaffelsen 3

1.1 Presentasjon av Oppdragsgiver 3

1.2 Regler og prosedyre for konkurransen 3

1.3 Anskaffelsens mål/formål 4

1.4 Anskaffelsens innhold og omfang 4

1.5 Avtalens varighet 4

1.6 Planlagt fremdrift 5

1.7 Tilleggsopplysninger og kommunikasjon med Oppdragsgiver 5

1.8 Endring i kvalifikasjonsgrunnlaget 5

2 Krav til leverandøren 6

2.1 Skatt og merverdiavgift 6

2.2 Leverandørens organisatoriske og juridiske stilling 6

2.3 Leverandørens finansielle og økonomiske kapasitet 6

2.4 Leverandørens tekniske og faglige kvalifikasjoner 7

2.5 Dokumentasjon for rådighet over ressurser fra tredjepart ifm. kvalifikasjonskrav 7

3 Krav til forespørsel om deltakelse 8

3.1 Frist for levering av forespørsel 8

3.2 Levering av forespørsel om deltakelse 8

3.3 Krav til innhold og utforming av forespørsel om deltakelse 8

4 Oppdragsgivers behandling av forespørsler 9

4.1 Avvising av leverandører 9

4.2 Utvelgelse av leverandører 9

4.3 Avlysing av konkurransen 10

4.4 Opplysningsplikt 10

5 Øvrige bestemmelser 10

5.1 Offentlighet 10

5.2 Taushetsplikt 10

5.3 Habilitet 10

5.4 Kostnader 10

Vedlegg 1- Forpliktelseserklæring 11

# Informasjon om anskaffelsen

## Presentasjon av Oppdragsgiver

NAV IT, heretter kalt Oppdragsgiver, innbyr til konkurransepreget dialog i forbindelse med anskaffelse av avtale om Sikkerhetsovervåkning av hele etatens IT-systemer. NAV IT er en enhet i **Arbeids- og velferdsetaten**.

**Arbeids- og velferdsforvaltningen (NAV)** består av Arbeids- og velferdsetaten og de delene av kommunens sosialtjenester som inngår i de felles lokale NAV-kontorene. I tillegg til NAV- kontorene er det over hundre spesialenheter. Spesialenhetene løser sentraliserte oppgaver som det ikke er tjenelig å utføre i førstelinja på de enkelte NAV-kontor.

Hovedmålene til NAV er:

* Få flere i arbeid og aktivitet, færre på stønad
* Bidra til et velfungerende arbeidsmarked
* Gi rett tjeneste og stønad til rett tid
* Gi god service tilpasset brukernes forutsetninger og behov
* Skape en helhetlig og effektiv arbeids- og velferdsforvaltning

Totalt er det ca. 19 000 årsverk. Av disse er omtrent 14 000 i staten og 5 000 i kommunene.

NAV betjener om lag 2,8 millioner av befolkningen som brukere. NAV forvalter en tredjedel av statsbudsjettet gjennom ordninger som dagpenger, arbeidsavklaringspenger, sykepenger, pensjon, barnetrygd og kontantstøtte.

For mer informasjon om NAV, se [www.nav.no](http://www.nav.no).

## Regler og prosedyre for konkurransen

Anskaffelsen er omfattet av lov om offentlige anskaffelser av 17. juni 2016 nr. 73 (LOA) og forskrift om offentlig anskaffelser av 12. august 2016 nr. 974 (FOA) med eventuelle senere endringer. For denne anskaffelsen gjelder forskriftens del I og III.

Denne anskaffelsen følger prosedyren konkurransepreget dialog. Konkurransepreget dialog er en to-trinns prosedyre hvor alle interesserte leverandører i første trinn kan levere en forespørsel om å delta i konkurransen. Oppdragsgiveren skal på bakgrunn av de innkomne forespørslene om å delta i konkurransen foreta en prekvalifisering av leverandørene. Bare de leverandørene som blir utvalgt og invitert til å delta i dialogen, kan delta videre i konkurransen.

I andre trinn av konkurransen skal de utvalgte leverandørene delta i en dialog hvor de sammen med oppdragsgiver skal komme frem til løsninger som kan imøtekomme Oppdragsgivers behov. Når Oppdragsgiver vurderer at det foreligger en eller flere løsninger for hans behov, skal han avslutte dialogen og leverandørene får anledning til å levere endelig tilbud i konkurransen.

## Anskaffelsens mål/formål

NAV IT skal anskaffe ny avtale for sikkerhetsovervåking av NAVs IT-tjenester gjennom konkurransepreget dialog. Tjenestene omfatter NAVs totale infrastruktur fra datasenter til klienter.

Avtalen skal blant annet gi NAV IT tilgang på:

• 24/7 SOC (Security Operations Center)

• Loggovervåking

• IPS/IDS tjenester

• Web applikasjons brannmur

*•* Incident Responce Team (IRT)

Avtalen skal dekke behov for sikkerhetsovervåking av dagens og fremtidens IKT-tjenester i NAV. NAV IT ønsker gjennom dialog med leverandører å komme frem til en best mulig tilpasset løsning som kan utvikles over tid.

NAV ønsker at anskaffelsen resulterer i følgende effekter:

• monitorering og korrelering av sikkerhetsalarmer 24/7/365 med hensyn på å avdekke sikkerhetshendelser og varsle disse

• sørge for sikkerhet og kontinuitet i NAVs tjenester gjennom proaktiv filtrering og blokkering av potensielt skadelig innhold

• synliggjøre trusselbildet gjennom periodiske rapporter for å kunne ta bedre avgjørelser og iverksette nødvendige tiltak

• ivareta sikkerhetsovervåking og aktiv trafikkregulering/blokkering av sikkerhetstrusler for eksisterende og fremtidige løsninger i NAV

• gi NAV rask tilgang på spisskompetanse for bistand ved større sikkerhetshendelser.

## Anskaffelsens innhold og omfang

Det er rimelig å anta at kontraktens samlede verdi vil være på mellom 35-45 millioner NOK inkl. mva. over hele avtalens varighet på seks år, inkludert opsjoner på forlengelse og tjenester som Oppdragsgiver har opsjon på å kjøpe. Det totale omfanget er noe usikkert da det er vanskelig å forutsi hvordan kommende endringer i NAVs systemer og infrastruktur vil påvirke avrop på avtalen.

NAV planlegger i perioden 2020 - 2024 å fortsette sitt moderniseringsprogram for IT–systemer. Dette vil i første rekke berøre etatens fagsystemer, men kan også få innvirkning på tjenester for sikkerhetsovervåking.

Gjennom Forskrift om lønns- og arbeidsvilkår i offentlige kontrakter, FOR 2008-02-08 nr. 112, er Oppdragsgiver forpliktet til å stille kontraktskrav vedrørende lønns- og arbeidsvilkår i forbindelse med tjenestekontrakter. NAVs tjenestekontrakter inneholder krav vedrørende lønns- og arbeidsvilkår, samt tilhørende betingelser om dokumentasjon og sanksjoner. Disse kravene fremkommer i konkurransegrunnlaget.

## Avtalens varighet

Avtalen skal ha en varighet på 3 år fra signering. Oppdragsgiver (Kunden) har opsjon på forlengelse av avtalen i ytterligere 3 år (1 + 1+ 1) år.

## Planlagt fremdrift

Det er lagt opp til følgende tidsplan for gjennomføring av konkurransen frem til kontrakt inngås. Bortsett fra” Frist for mottak av forespørsel om å delta i konkurransen” er tidsplanen foreløpig.

|  |  |
| --- | --- |
| **Planlagte milepæler** | **Frister** |
| Frist for mottak av forespørsel om å delta i konkurransen | Fremgår av Mercell-portalen |
| Prekvalifiseringen er gjennomført og Oppdragsgiver sender ut melding om utfall til alle som har levert forespørsel om å delta | Fremgår av Mercell-portalen |
| Tilbudsfrist | Fremgår av Mercell-portalen |
| Kontrakt inngås | 5.2.2021 |

## Tilleggsopplysninger og kommunikasjon med Oppdragsgiver

All kommunikasjon i prosessen skal foregå via Mercell-portalen. Leverandøren kan skriftlig be om tilleggsopplysninger fra Oppdragsgiver. Dette gjøres ved å velge fanebladet «Kommunikasjon» i konkurransen i Mercell-portalen, klikke på «Ny melding» i menylinjen, skrive inn spørsmålet, og deretter trykke «Send». Forespørsel om tilleggsopplysninger som er fremsatt i tilstrekkelig tid før utløp av fristen for forespørsel om å delta, vil bli besvart av Oppdragsgiver senest 6 dager før fristens utløp. Opplysninger som Oppdragsgiver gir på forespørsel fra en leverandør, og som angår alle, vil meddeles til alle som har meldt sin interesse i Mercell-portalen. Denne tilleggsinformasjonen vil være tilgjengelig under fanebladet «Kommunikasjon» i underfanebladet «Tilleggsinformasjon». Det vil også sendes en e-post med en link til tilleggsinformasjonen.

Dersom det oppdages feil eller uklarheter i kvalifikasjonsgrunnlaget, bes det om at dette formidles skriftlig til Oppdragsgiver gjennom kommunikasjonsmodulen i Mercell-portalen.

## Endring i kvalifikasjonsgrunnlaget

Oppdragsgiver kan foreta endringer som ikke er vesentlige i kvalifikasjonsgrunnlaget.

Opplysninger om rettelser, suppleringer og endringer kunngjøres elektronisk via Mercell-portalen. Ved rettelser og endringer vil dette vises som en ny versjon av konkurransen.

Eventuelle tilleggsopplysninger vil fremkomme i fanebladet «Kommunikasjon» i underfanebladet «Tilleggsinformasjon» i Mercell-portalen. Leverandører som allerede har meldt sin interesse vil også få en melding via e-post om at det er gitt tilleggsopplysninger i konkurransen, eller at det har skjedd rettelser/endringer. Leverandør kan da følge linken i denne meldingen for å komme inn på den aktuelle konkurransen i Mercell-portalen.

Oppdragsgiver kan gi en forlengelse av fristen for forespørsel om deltakelse dersom endringer kommer så sent at det blir vanskelig for leverandørene å ta hensyn til disse i sine forespørsler.

# Krav til leverandøren

For å kunne bli kvalifisert og invitert til å delta i dialogen må leverandøren egenerklære gjennom Mercell-portalen at han oppfyller kvalifikasjonskravene som er oppgitt nedenfor og at det ikke foreligger grunner for avvisning.

Dersom leverandør har til hensikt å støtte seg på kapasiteten til andre foretak jf. punkt 2.5, skal også disse andre foretakene egenerklære gjennom Mercell-portalen at de oppfyller relevante kvalifikasjonskrav og at det ikke foreligger grunner for avvisning.

Leverandør som blir innstilt til kontraktsinngåelse må før tildeling av kontrakt dokumentere oppfyllelse av kvalifikasjonskravene i henhold til de opplyste dokumentasjonskrav. Oppdragsgiver kan uansett på ethvert tidspunkt i konkurransen be leverandørene levere alle eller deler av dokumentasjonsbevisene.

## Skatt og merverdiavgift

|  |  |
| --- | --- |
| **Krav** | **Dokumentasjonskrav** |
| Norske leverandører skal ha ordnede forhold med hensyn til betaling av skatt og merverdiavgift | * Norske leverandører: Attest for skatt og merverdiavgift fra skattemyndighetene, ikke eldre enn 6 måneder regnet fra utløp av frist for mottak av forespørsel om å delta i konkurransen |

## Leverandørens organisatoriske og juridiske stilling

|  |  |
| --- | --- |
| **Kvalifikasjonskrav** | **Dokumentasjonskrav** |
| Det kreves at leverandøren er et lovlig etablert foretak | * Norske leverandører: Firmaattest fra Brønnøysundregistret * Utenlandske leverandører: Attest for registrering i foretaksregister som foreskrevet i lovgivningen i den stat hvor leverandøren er etablert. |

## Leverandørens finansielle og økonomiske kapasitet

|  |  |
| --- | --- |
| **Kvalifikasjonskrav** | **Dokumentasjonskrav** |
| Det kreves at leverandøren har tilstrekkelig økonomisk kapasitet til å gjennomføre kontrakten | * Foretakets siste årsberetning inkludert revisorberetning til relevant offentlig myndighet i den stat hvor leverandøren er etablert, for eksempel Brønnøysundregisteret i Norge, samt nyere opplysninger som har relevans til foretakets regnskapstall * Foretakets siste årsregnskap med noter * Erklæring om foretakets omsetning de siste årene som har relevans til denne kontrakten |

Dersom leverandøren har saklig grunn til ikke å kunne fremlegge den dokumentasjon som Oppdragsgiver har bedt om, kan leverandøren godtgjøre sin økonomiske og finansielle kapasitet med ethvert annet dokument som Oppdragsgiver anser egnet. Dersom leverandøren har saklig grunn, skal han ta kontakt med Oppdragsgiver gjennom kommunikasjonsmodulen i Mercell for å få klarlagt hvilken annen dokumentasjon som kan være egnet.

## Leverandørens tekniske og faglige kvalifikasjoner

| **Kvalifikasjonskrav** | **Dokumentasjonskrav** |
| --- | --- |
| Det kreves god gjennomføringsevne | * Beskrivelse av leverandørens tekniske kapasitet og faglige kvalifikasjoner. Vedrørende kapasitet bes om en beskrivelse av relevante enheter hos leverandøren. Vedrørende kvalifikasjoner bes om en kortfattet oversikt over generell relevant kompetanse hos leverandøren. Det skal ikke angis hvilke personer som vil tilbys og det skal ikke leveres inn CV-er. * Oversikt over leverandørens gjennomsnittlige årlige arbeidsstyrke og antall medarbeidere i ledelsen i løpet av de siste tre år * Beskrivelse av redskaper, materiell og teknisk utstyr som leverandøren råder over til å utføre kontrakten |
| Det kreves god erfaring fra lignende leveranser. | * Leverandørens viktigste leveranser de siste 3 årene, inkludert en beskrivelse av oppdraget, deres verdi, tidspunkt og mottaker |
| Det kreves et godt og velfungerende kvalitetssikringssystem. | * En beskrivelse av leverandørens kvalitetssikringstiltak/metoder for kvalitetssikring |

## Dokumentasjon for rådighet over ressurser fra tredjepart ifm. kvalifikasjonskrav

Dersom en leverandør har til hensikt å støtte seg på andre foretaks kapasitet vedrørende finansiell/økonomisk kapasitet (punkt 2.3) og/eller tekniske/faglige kvalifikasjoner (punkt 2.4), skal det fremlegges dokumentasjon på at leverandøren vil ha rådighet over nødvendige ressurser hos det aktuelle foretaket/underleverandøren, f. eks. ved en skriftlig forpliktelseserklæring eller skriftlig samarbeidsavtale om dette mellom leverandør og det aktuelle foretaket/underleverandøren. Dokumentasjonen skal være undertegnet av person med fullmakt til å binde foretaket/underleverandøren. I vedlegg 1 har oppdragsgiver vedlagt et eksempel på et skjema som kan benyttes for å dokumentere rådighet over nødvendige ressurser hos det aktuelle foretaket/underleverandøren.

# Krav til forespørsel om deltakelse

## Frist for levering av forespørsel

Forespørsel om deltakelse skal være levert i Mercell-portalen før utløpet av fristen for mottak av forespørselen, jf. punkt 1.6.

## Levering av forespørsel om deltakelse

* + 1. **Bekreftelse på ønske om å levere forespørsel om deltakelse**

Leverandør kan bekrefte ønske om å levere forespørsel om deltakelse elektronisk i Mercell-portalen ved å gå til fanebladet” Gi tilbud”, og deretter trykke på knappen” Ønsker å levere en kvalifikasjonsanmodning". Dette er kun ment som en indikator på hvorvidt Oppdragsgiver kan forvente forespørsel om deltakelse eller ikke. Leverandør er ikke bundet til å levere forespørsel om deltakelse gjennom denne bekreftelsen.

* + 1. **Innlevering av forespørsel om deltakelse i Mercell-portalen**

Alle forespørsler om deltakelse skal leveres elektronisk via Mercell-portalen, www.mercell.no.

Dersom leverandør har spørsmål knyttet til funksjonalitet i verktøyet, for eksempel hvordan en leverer forespørsel om deltakelse, kan Mercell Support kontaktes på tlf: 21 01 88 60, eller på e-post til: support@mercell.com.

Leverandør vil under innleveringsprosessen kunne bli bedt om en elektronisk signatur for å bekrefte at det er aktuell virksomhet som har sendt inn forespørselen om deltakelse. Elektronisk signatur kan leverandør skaffe på www.commfides.com, www.buypass.no eller www.bankid.no.

Det gjøres oppmerksom på at det kan ta noen dager å få levert elektronisk signatur, slik at denne prosessen bør leverandør sette i gang så snart som mulig.

## Krav til innhold og utforming av forespørsel om deltakelse

* + 1. **Krav til innhold**

Komplett forespørsel om deltakelse skal ha følgende disposisjon og bestå av følgende elementer under fanebladet «Dokumenter» i Mercell-portalen:

1. Brev som bekrefter leverandørens forespørsel om deltakelse i konkurransen, med følgende:

* Dato
* Signatur (undertegnet av person med fullmakt til å binde leverandøren, eksempelvis i henhold til angivelse i firmaattest)
* Foretakets navn og organisasjonsnummer
* Navn, telefonnummer og e-postadresse til kontaktperson

1. Dokumentasjon for rådighet over ressurser fra tredjepart ifm. kvalifikasjonskrav, jf. punkt 2.5
2. Dokumentasjon på leverandørens oppfyllelse av utvelgelseskriteriene jf. punkt 4.2

Alle svar skal gis under de respektive punktene og ikke i form av kryssreferanser eller henvisning til nettsider mv.

* + 1. **Krav til utforming av forespørsel om deltakelse**

Forespørselen skal være utformet på norsk, hvis ikke annet er anført.

Forespørselen skal leveres i følgende antall eksemplarer:

* 1 original usladdet versjon
* 1 sladdet versjon i PDF-fil, der opplysninger unntatt offentlighet er sladdet. Denne versjonen skal ikke være redigerbar
* 1 redigerbar sladdet versjon i Word-fil. Denne versjonen merkes på en slik måte at opplysninger som er unntatt offentlighet er lesbare (f.eks. understrekning eller fargemerking av teksten).

Brosjyrer og annet reklamemateriell skal ikke inngå i noen deler av forespørselen.

# Oppdragsgivers behandling av forespørsler

## Avvising av leverandører

Oppdragsgiver skal i henhold til FOA §§ 24-1 (1) og 24-2 (1) og (2) avvise en leverandør:

* når forespørselen om å delta i konkurransen er levert i strid med kravene til kommunikasjonsmiddel,
* som ikke oppfyller kvalifikasjonskravene, se punkt 2,
* når oppdragsgiveren er kjent med at leverandøren ikke har oppfylt sine forpliktelser til å betale skatter, avgifter og trygdeavgifter i den staten han er etablert, eller i Norge, og dette er slått fast ved en rettskraftig dom eller et endelig forvaltningsvedtak, med mindre avvisningen vil være klart uforholdsmessig,
* når det foreligger inhabilitet som oppdragsgiveren ikke kan avhjelpe med mindre inngripende tiltak,
* som har deltatt i forberedelsen av konkurransen og med dette oppnådd en urimelig konkurransefordel som ikke kan avhjelpes med mindre inngripende tiltak,
* når Oppdragsgiver er kjent med at leverandøren er rettskraftig dømt eller har vedtatt et forelegg for deltakelse i en kriminell organisasjon, korrupsjon, bedrageri, terrorhandlinger eller straffbare handlinger med forbindelse til terroraktivitet, hvitvasking av penger eller finansiering av terrorisme, eller barnearbeid og andre former for menneskehandel.

Videre kan Oppdragsgiver avvise leverandører av grunner som nevnt i FOA §§ 24-1 (2) og 24-2 (3).

## Utvelgelse av leverandører

Oppdragsgiver vil invitere minst 3 og maksimalt 6 av de kvalifiserte leverandørene til å delta i dialogen, forutsatt at et tilstrekkelig antall leverandører blir kvalifisert. Utvelgelsen av leverandørene vil baseres på grad av oppfyllelse av kvalifikasjonskravene angitt i punkt 2.4.

Følgende vekttall gjøres gjeldende ved vurderingen:

|  |  |
| --- | --- |
| **Kvalifikasjonskrav** | **Vekt** |
| God gjennomføringsevne | 35 % |
| God erfaring fra lignende leveranser | 50 % |
| Et godt og velfungerende kvalitetssikringssystem | 15 % |

Vurderingen av leverandørene vil foregå på følgende måte: Leverandørene gis en karakter for hvert kvalifikasjonskrav på en poengskala fra 0 til 10 der 10 er best. Hver av disse karakterene blir multiplisert med gjeldende vekttall.

## Avlysing av konkurransen

Oppdragsgiver kan avlyse konkurransen dersom det foreligger saklig grunn, jf. FOA § 25-4 (1).

## Opplysningsplikt

Oppdragsgiver skal gi en skriftlig meddelelse med en kort begrunnelse dersom:

* Forespørselen avvises eller forkastes
* Oppdragsgiver beslutter å avlyse konkurransen

# Øvrige bestemmelser

## Offentlighet

For allmennhetens innsyn i tilbud og anskaffelsesprotokoll gjelder offentleglova (lov av 19. mai 2006 nr. 16) § 23.

Ved en eventuell anmodning om innsyn i forespørselen om deltakelse, vil i utgangspunktet kun taushetsbelagte opplysninger (forretningshemmeligheter) kunne unntas offentlighet. Leverandør bes derfor levere en sladdet versjon av forespørselen, jf. punkt 3.3.2. Det gjøres oppmerksom på at de opplysninger leverandør markerer som taushetsbelagte kun vil være veiledende for Oppdragsgiver, da Oppdragsgiver er forpliktet til å gjøre en selvstendig vurdering av hvilke opplysninger som kan utgis.

## Taushetsplikt

Oppdragsgiver og hans ansatte plikter i henhold til regler om taushetsplikt å hindre at andre får adgang eller kjennskap til opplysninger om tekniske innretninger og fremgangsmåter eller drifts- og forretningsforhold som det vil være av konkurransemessig betydning å hemmeligholde, av hensyn til den opplysningen angår.

## Habilitet

Reglene om habilitet i forvaltningsloven § 6 til § 10 gjelder for denne anskaffelsen.

## Kostnader

Kostnader som leverandøren pådrar seg ved å delta i konkurransen er Oppdragsgiver uvedkommende.

## Vedlegg 1- Forpliktelseserklæring

[Leverandørs navn] ønsker å støtte seg på følgende foretaks kapasitet i forbindelse med anskaffelse av 20-6572 Sikkerhetsovervåkning: [navn på foretak]

Dette gjelder for følgende kvalifikasjonskrav:

|  |  |
| --- | --- |
| **Kvalifikasjonskrav** | **Kryss av** |
| Finansielle og økonomiske kapasitet |  |
| Tekniske og faglige kvalifikasjoner |  |

Det bekreftes at [Leverandørs navn] vil ha rådighet over nødvendige ressurser fra [navn på foretak] i henhold til det ovennevnte gjennom kontraktsperioden.

|  |  |
| --- | --- |
| **For Leverandør:** | **For annet foretak:** |
| **Dato:** | **Dato:** |
| **Sign:** | **Sign:** |
| **Navn:**<blokkbokstaver> | **Navn:** <blokkbokstaver> |
| **Stilling:** | **Stilling:** |